Forhandlingerne om en ny skatteaftale og udlændingeaftale genoptages i næste uge. LA føler sig sikre på enighed før jul.

Regeringen er klar til at fremlægge en skitse til en finanslovsaftale for 2018. Det vil ske på et møde i Finansministeriet klokken 20.00 fredag aften.

Det oplyser statsminister Lars Løkke Rasmussen (V) efter nye forhandlinger i Statsministeriet.

- Jeg har set en skitse til en finanslovsaftale, som vi kan indgå senere i aften i Finansministeriet. Det er en rigtig god og solid finanslovsaftale, der sikrer ressourcer til kernevelfærden, der sikrer tryghed og flere ressourcer til politiet. Den ramme, der gør, at vi nu kan slutte et forsvarsforlig, siger Lars Løkke Rasmussen.

Forhandlingerne om næste års finanslov har trukket ud, og det helt store stridspunkt har været spørgsmålet om, hvorvidt en ny skatteaftale skulle være en del af finansloven, som især Liberal Alliance har stået fast på, eller om den skulle forhandles på et senere tidspunkt.

Men statsministeren oplyser, at drøftelserne om en skatteaftale og en ny udlændingeaftale fortsætter på mandag.

- Vi giver det et ordentligt tryk fremad, og jeg har den ambition, som jeg lægger afgørende vægt på, at vi også på de to spor får en aftale, inden Folketinget går på juleferie. Det vil sige samme dag, som vi vedtager finansloven, siger Lars Løkke Rasmussen.

LA føler sig sikre på skatteaftale inden jul

Men selvom skatteaftalen ikke bliver en del af den finanslovsaftale, der ventes indgået senere fredag aften, erklærer Liberal Alliance sig tilfredse med udsigterne.

Partileder Anders Samuelsen føler sig således fortsat sikker på, at en ny skatteaftale også falder på plads inden jul.

- Der er på nuværende tidspunkt en fælles forståelse, der er så stærk, og en fælles forståelse imellem os allesammen om, at det her det når vi inden jul. Jeg er sikker på, at vi lander en rigtig god finanslovsaftale, og vi er så langt i forståelsen om, hvad en skatteaftale skal indeholde, at det når vi også uden problemer, og det samme gør vi med udlændingespørgsmålet, som måske er det mest komplicerede, siger han.

Liberal Alliances partileder, Anders Samuelsen, føler sig sikker på, at regeringen og Dansk Folkeparti bliver enige om en skatteaftale inden jul. Video: Mikkel Secher

LA: Finanslov vedtages kun, hvis skatteaftale er på plads

Liberal Alliance har under forhandlingerne krævet en samtidighed mellem finansloven og en skatteaftale, men Anders Samuelsen siger nu, at de alene har krævet, at begge dele falder på plads før jul.

Til spørgsmålet om, hvilken form for garanti han har fået fra Dansk Folkeparti, lyder svaret:

- Vi har en fælles forståelse og enighed om, at det her kan lade sig gøre inden jul. Jeg tror på, at når vi har kigget hinanden i øjnene og sagt, at det kan det, så er den vilje til stede nu, så vi kan køre det her sikkert i mål, og det er jeg rigtig, rigtig glad for, siger Anders Samuelsen.

På Facebook understreger Liberal Alliances Joachim B. Olsen, at finansloven kun bliver vedtaget, "hvis den skatteaftale, som ligger på bordet, falder på plads. Det er aftalen."

DF: Mange uafklarede spørgsmål

Dansk Folkepartis finansordfører René Christensen understreger dog, at partiet ikke har givet nogen garantier for, at der lander aftaler om skat og udlændinge inden jul. De har alene lovet, at de i næste uge vil fortsætte forhandlingerne.

- Jeg er ikke sikker på, at den aftale er i hus inden jul, men jeg er helt sikker på, at vi vil komme tættere på. Der er rigtig mange uafklarede spørgsmål, særligt i forhold udlændingedelen, fortæller René Christensen.

Dansk Folkepartis finansordfører, René Christensen, giver en opdateringen på finanslovsforhandlingerne. Video: Mikkel Secher

Han understreger, at partierne nu skal "have slået de sidste søm i", inden den endelige aftale kan indgås senere fredag aften, men at der også er udlændingestramninger med i skitsen.

- Der er også penge til ældreområdet, der er også noget på grænseområdet, så der er rigtig mange gode ting i finansloven her, siger René Christensen.